 IzEnzo 15 IBhayibheli Elikuyi-Internet INguqulo Yezwe ElishaIzEnzo 15:1-4115 Abantu abathile behla bevela eJudiya futhi baqala ukufundisa abazalwane bethi: Ngaphandle kokuba nisokwe ngokwesiko likaMose, ngeke nisindiswe. 2 Kodwa lapho sekuvele ukungezwani nokuphikisana okukhulu phakathi kwabo noPawulu noBarnaba, bahlela ukuba uPawulu noBarnaba nabanye kubo bakhuphukele kubaphostoli namadoda amadala eJerusalema ngokuqondene nalokhu kuphikisana. 3 Ngakho, ngemva kokuphelezelwa kancane yibandla, la madoda aqhubeka nendlela yawo edabula iFenike neSamariya, elandisa ngokuningiliziwe ukuguquka kwabantu bezizwe, futhi babangela ukujabula okukhulu kubazalwane. 4 Lapho efika eJerusalema amukelwa ngomusa yibandla nabaphostoli namadoda amadala, futhi alandisa izinto eziningi uNkulunkulu ayezenze ngawo. 5 Nokho, abanye kulabo behlelo labaFarisi ababeye bakholwa, basukuma bathi: Kudingekile ukubasoka nokubayala ukuba bagcine umthetho kaMose. 6 Abaphostoli namadoda amadala bahlangana ukuze bayihlole le ndaba. 7 Lapho sekuvele ukuphikisana okukhulu, uPetru wasukuma wathi kubo: Madoda, bafowethu, nazi kahle ukuthi kusukela ezinsukwini zakuqala uNkulunkulu wakhetha phakathi kwenu ukuba abantu bezizwe balizwe ngomlomo wami izwi lezindaba ezinhle, bakholwe; 8 futhi uNkulunkulu, owazi inhliziyo, wafakaza ngokubanika umoya ongcwele, njengoba nje enza nakithi. 9 Akenzanga mahluko nhlobo phakathi kwethu nabo, kodwa wahlanza izinhliziyo zabo ngokholo. 10 Ngakho-ke, manje kungani nivivinya uNkulunkulu ngokuthwesa abafundi ijoka okhokho bethu kanye nathi esingakwazanga ukulithwala na? 11 Kunalokho, nathi sithemba ukuthi siyosindiswa ngomusa ongafanelwe weNkosi uJesu ngendlela efanayo nalabo bantu. 12 Khona-ke lonke uquqaba lwathula, lwaqala ukulalela uBarnaba noPawulu belandisa izibonakaliso nezimangaliso eziningi uNkulunkulu ayezenze ngabo phakathi kwezizwe. 13 Ngemva kokuba sebeyekile ukukhuluma, uJakobe waphendula, wathi: Madoda, bafowethu, ngizweni. 14 USimeyoni useyilandise ngokuphelele indlela uNkulunkulu anaka ngayo izizwe ngokokuqala ukuze athathe kuzo isizwe segama lakhe. 15 Futhi amazwi abaProfethi ayavumelana nalokhu, njengoba nje kulotshiwe, 16 Ngemva kwalezi zinto ngiyobuya futhi ngilakhe kabusha idokodo likaDavide eliwele phansi; futhi ngiyowakha kabusha amanxiwa alo ngiphinde ngilimise, 17 ukuze labo abasele kubantu bamfune ngobuqotho uJehova, kanye nabantu bazo zonke izizwe, abantu ababizwa ngegama lami, kusho uJehova, owenza lezi zinto, 18 ezaziwa kusukela kudala. 19 Ngakho isinqumo sami siwukuthi singabakhathazi labo abavela ezizweni abaphendukela kuNkulunkulu, 20 kodwa sibalobele ukuba badede ezintweni ezingcoliswe izithombe nasebufebeni nakokuklinyiwe nasegazini. 21 Ngoba kusukela ezikhathini zasendulo emzini ngomuzi kuye kwaba nalabo abashumayela ngoMose, ngoba ufundwa emasinagogeni ngawo wonke amasabatha. 22 Abaphostoli namadoda amadala kanye nalo lonke ibandla babe sebebona kukuhle ukuthuma amadoda akhethiwe phakathi kwabo ukuba aye e-Antiyokiya kanye noPawulu noBarnaba, okuyilawa, uJuda owayebizwa ngokuthi uBarsaba noSila, amadoda aholayo phakathi kwabazalwane; 23 futhi baloba ngesandla sabo ukuthi: Abaphostoli namadoda amadala, abafowenu, kubafowethu e-Antiyokiya naseSiriya naseKhilikhiya abavela ezizweni: Siyanibingelela! 24 Njengoba siye sezwa ukuthi abanye phakathi kwethu banihlupha ngezinkulumo, bezama ukuphambukisa imiphefumulo yenu, nakuba bengayalezwanga yithi, 25 sivumelane ngazwi-linye futhi sakubona kukuhle ukukhetha amadoda, siwathumele kini kanye nabathandekayo bethu, uBarnaba noPawulu, 26 abantu abaye banikela imiphefumulo yabo ngenxa yegama leNkosi yethu uJesu Kristu. 27 Ngakho-ke sithumela uJuda noSila, ukuze nabo babike lezi zinto ezifanayo ngomlomo. 28 Ngoba umoya ongcwele nathi ngokwethu sikubone kukuhle ukunganezeli omunye umthwalo osindayo kini, ngaphandle kwalezi zinto ezidingekile, 29 ukuba niqhubeke nideda ezintweni ezihlatshelwe izithombe nasegazini nasezintweni eziklinyiwe nasebufebeni. Uma nizigcina ngokucophelela kulezi zinto, niyochuma. Mpilonhle! 30 Ngakho, lapho la madoda ededelwa, ehlela e-Antiyokiya, abuthela uquqaba ndawonye alunikeza le ncwadi. 31 Ngemva kokuyifunda, lwajabula ngaleso sikhuthazo. 32 UJuda noSila, njengoba nabo ngokwabo babengabaprofethi, bakhuthaza abazalwane ngezinkulumo eziningi futhi babaqinisa. 33 Ngakho, lapho sebedlulise isikhathi esithile, badedelwa ngokuthula ngabazalwane ukuba babuyele kulabo ababebathumile. 34 35 Nokho, uPawulu noBarnaba, kanye nabanye abaningi, baqhubeka bechitha isikhathi e-Antiyokiya befundisa futhi bememezela izindaba ezinhle zezwi likaJehova. 36 Manje ngemva kwezinsuku ezithile uPawulu wathi kuBarnaba: Ngaphezu kwakho konke, masibuye futhi sihambele abafowethu kuyo yonke imizi esamemezela kuyo izwi likaJehova ukuze sibone ukuthi banjani. 37 UBarnaba, yena, wayezimisele ukuthatha noJohane, owayebizwa ngokuthi uMarku, ukuba bahambe naye. 38 Kodwa uPawulu akakubonanga kufanelekile ukumthatha bahambe naye, njengoba ayebashiyile ePhamfiliya futhi engayanga nabo emsebenzini. 39 Khona-ke kwaqhuma intukuthelo enkulu, baze bahlukana; uBarnaba wathatha uMarku bahamba ngomkhumbi baya eKhupro. 40 UPawulu wakhetha uSila wahamba ngemva kokuba esenikelwe ngabazalwane emseni ongafanelwe kaJehova. 41 Kodwa wadabula iSiriya neKhilikhiya, eqinisa amabandla.IzEnzo 15 